Γιάννης Στουρνάρας

Ο Γιάννης Στουρνάρας (Αθήνα, 1956) είναι Έλληνας οικονομολόγος, πανεπιστημιακός, και διοικητής της Τράπεζας της Ελλάδος από τον Ιούνιο του 2014.

Έχει διατελέσει υπουργός Ανάπτυξης, Ανταγωνιστικότητας και Ναυτιλίας (2012) και υπουργός Οικονομικών της Ελλάδας την περίοδο 2012-2014.

 Επαγγελματική και πολιτική σταδιοδρομία 
Γεννήθηκε στις 10 Δεκεμβρίου του 1956 στην Αθήνα ενώ κατάγεται από τη Γλύφα Φθιώτιδας (από τη μεριά του πατέρα του) και από τους Λαμπιώτες Ρεθύμνου (από τη μεριά της μητέρας του). Ο πατέρας του, Θανάσης Στουρνάρας, ήταν αγωνιστής της Εθνικής Αντίστασης, γραμματέας του Εθνικού Απελευθερωτικού Μετώπου (ΕΑΜ) Φθιώτιδας, και στενός φίλος του Γιάννη Σκουλαρίκη, πρώτου υπουργού Δημόσιας Τάξης του ΠΑΣΟΚ (1981 - 1985).

Αποφοίτησε το 1974, από το Γυμνάσιο Φιλοθέης. Σπούδασε στο Οικονομικό Τμήμα του Πανεπιστημίου Αθηνών και συνέχισε με μεταπτυχιακές σπουδές Οικονομικών Επιστημών στο Κολέγιο Κουίνς του Πανεπιστημίου της Οξφόρδης. Το 1982, αναγορεύτηκε διδάκτορας Οικονομικής Θεωρίας και Πολιτικής (PhD in Economic Theory and Policy), με θέμα της Διδακτορικής Διατριβής του: ”Adjustment to Equilibrium and Optimal Intervention in FixPrice Economies”.

Από το 1981 έως το 1982 εργάσθηκε ως Assistant Lecturer στο Κολέγιο Κουίνς του Πανεπιστημίου της Οξφόρδης. Από το 1982 έως το 1986 ως Energy Economics Research Fellow and Lecturer στο Κολέγιο της Αγίας Αικατερίνης του Πανεπιστημίου της Οξφόρδης και ως Research Officer στο Ινστιτούτο Ενεργειακών Σπουδών.

Έχει διατελέσει Ειδικός Σύμβουλος στο Υπουργείο Εθνικής Οικονομίας από το 1986 έως το 1989 (με υπουργό πρώτα τον Κώστα Σημίτη και μετά τον Παναγιώτη Ρουμελιώτη), Ειδικός Σύμβουλος στην Τράπεζα της Ελλάδος (1989 - 1994), Αντιπρόεδρος της Δημόσιας Επιχείρησης Φυσικού Αερίου  (Οκτώβριος 1993-1997), Μέλος του Συμβουλίου Οικονομικών Εμπειρογνωμόνων του Υπουργείου Εθνικής Οικονομίας (Οκτώβριος 1993-Μάιος 1994), Πρόεδρος του Συμβουλίου Οικονομικών Εμπειρογνωμόνων του Υπουργείου Εθνικής Οικονομίας (Μάιος 1994-Ιούλιος 2000), Μέλος της Νομισματικής Επιτροπής της Ευρωπαϊκής Κοινότητας (Μάιος 1994-Ιούλιος 2000), Μέλος του ΔΣ του Οργανισμού Διαχείρισης Δημοσίου Χρέους (1998-Ιούλιος 2000), Πρόεδρος και Διευθύνων Σύμβουλος της Εμπορικής Τράπεζας και Αντιπρόεδρος της Ένωσης Ελληνικών Τραπεζών (Ιούλιος 2000-Μάρτιος 2004), Πρόεδρος του Ομίλου Προβληματισμού για τον Εκσυγχρονισμό της Κοινωνίας (2000-2005), Διευθύνων Σύμβουλος της ΚΑΠΠΑ Χρηματιστηριακή Α.Ε.Π.Ε.Υ.  (Σεπτέμβριος 2005-Αύγουστος 2008), Επίτροπος της Γενναδείου Βιβλιοθήκης (2005-2009), Επιστημονικός Διευθυντής του Ιδρύματος Οικονομικών και Βιομηχανικών Ερευνών (Σεπτέμβριος 2008-Δεκέμβριος 2009) και Γενικός Διευθυντής του Ιδρύματος Οικονομικών και Βιομηχανικών Ερευνών (Ιανουάριος 2010-Μάιος 2012). Ήταν μέλος της διαπραγματευτικής ομάδας για την είσοδο της Ελλάδας στην Οικονομική και Νομισματική Ένωση (ΟΝΕ), ενώ ανήκε στις επιτροπές διαβουλεύσεων με το Διεθνές Νομισματικό Ταμείο (ΔΝΤ), την Ευρωπαϊκή Επιτροπή και τον Οργανισμό Οικονομικής Συνεργασίας και Ανάπτυξης (ΟΟΣΑ).

Από τον Νοέμβριο του 1989 εξελέγη Επίκουρος Καθηγητής του Τμήματος Οικονομικών Επιστημιών του Πανεπιστημίου Αθηνών, τον Ιούνιο 1994 Αναπληρωτής Καθηγητής και τον Ιούνιο 2001 Τακτικός Καθηγητής του ίδιου Τμήματος. Βρίσκεται σε αναστολή καθηκόντων από το 2012.
μικρογραφία|Ο Στουρνάρας με τον Αντώνη Σαμαρά στο Υπουργείο Οικονομικών το 2012|δεξιά|265x265px

Στις 17 Μαΐου 2012, κατά τον διορισμό της υπηρεσιακής κυβέρνησης του Παναγιώτη Πικραμένου από τον Πρόεδρο της Δημοκρατίας Κάρολο Παπούλια, ανέλαβε υπουργός Ανάπτυξης, Ανταγωνιστικότητας και Ναυτιλίας μέχρι τη διενέργεια εκλογών στις 17 Ιουνίου 2012.

Ο Στουρνάρας, μετά την άρνηση του Βασίλη Ράπανου λόγω προβλημάτων υγείας, επελέγη στις 26 Ιουνίου 2012 ως νέος υπουργός Οικονομικών στην κυβέρνηση συνεργασίας ΝΔ - ΠΑΣΟΚ - ΔΗΜΑΡ.
μικρογραφία|310x310εσ|Σε Άτυπη συνάντηση των Υπουργών Οικονομίας της ΕΕ, με τον Γκαστόν Ρενές, τον Γιώργο Χουλιαράκη και τον Πιερ Γκραμενιά.
Στις 11 Ιουνίου 2014, ανακοινώθηκε πως το Γενικό Συμβούλιο της Τράπεζας της Ελλάδος, εν όψει της αποχώρησης του διοικητή Γιώργου Προβόπουλου, αποφάσισε ομόφωνα να προτείνει προς το Υπουργικό Συμβούλιο, τον διορισμό του Γιάννη Στουρνάρα στη θέση του διοικητή. Στις 20 Ιουνίου ορκίστηκε στη θέση του Διοικητή της Τράπεζας της Ελλάδος και μέλος του Διοικητικού Συμβουλίου της Ευρωπαϊκής Κεντρικής Τράπεζας. Από το 2018 έως το 2020 διετέλεσε Μέλος της Επιτροπής Ελέγχου (Audit Committee) της Ευρωπαϊκής Κεντρικής Τράπεζας. Τον Φεβρουάριο του 2020 εκλέχτηκε Πρόεδρος της Επιτροπής Ελέγχου (Audit Committee) της Ευρωπαϊκής Κεντρικής Τράπεζας.

Έχει δημοσιεύσει επιστημονικά άρθρα σε περιοδικά, σχετικά με τη Μακροοικονομία, τη Θεωρία Άριστης Φορολογίας, το Δημόσιο Χρέος, τη Νομισματική Πολιτική και τα Χρηματοπιστωτικά Συστήματα.

Τον Φεβρουάριο 2026, ο Στουρνάρας σε συνέντευξή του αναφέρθηκε για όλα τα πολιτικά και οικονομικά τεκταινόμενα -όπως ο ίδιος τα βίωσε- για τη χρονική περίοδο 2010-2025.

 Προσωπική ζωή 
Ζει μόνιμα στην Αθήνα. Είναι παντρεμένος και πατέρας δύο παιδιών.

 Παραπομπές 

 Εξωτερικοί σύνδεσμοι 
Βιογραφικό σημείωμα

Η σελίδα του στον ιστότοπο του Πανεπιστημίου Αθηνών.
Συνέντευξη του Γ. Στουρνάρα στην «Ομάδα Αλήθειας» 12 Φεβρουαρίου 2026

Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Έλληνες οικονομολόγοι
Κατηγορία:Έλληνες υπουργοί Ανάπτυξης, Ανταγωνιστικότητας και Ναυτιλίας
Κατηγορία:Έλληνες υπουργοί Οικονομικών
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών
Κατηγορία:Διοικητές της Τράπεζας της Ελλάδος